Lietuvos jaunime!

„Atidarykite duris Kristui!“ Būkite pirmieji šaukliai naujosios evangelizacijos, kurios dabar taip stinga jūsų

Tėvynei, Europai ir visam pasauliui!

Kristus nori, kad jūs būtumėte laimingi! Todėl ir Popiežius trokšta, kad būtumėte laimingi.

Jis ateina Kristaus vardu parodyti tikrojo džiaugsmo kelią.“

Malda yra geriausiai mus sujungiantis ryšys.

Laisvė nėra leidimas daryti, kas patinka. Laisvė yra skirta tiesai ir išsiskleidžia tada, kai žmonija ieško tiesos ir gyvena ta tiesa.

Kristus pažįsta žmogaus širdį, pažįsta kiekvieno jūsų širdį.

Kristus jus pažįsta ir myli. Vien tik Jis gali visiškai patenkinti esminius žmogaus dvasios poreikius ir troškimus.

Tikėjimas – tai laisvės pasiūlymas.

Veltui ieško laimės tie, kurie paiso vien tik savęs ir klausosi klaidingų pranašų balso, eina vartotojiškumo ir pašlijusios dorovės keliu, egoizmą laiko gyvenimo būdu, abejingi religijai.

Nebijokite ieškoti Dievo ir Jo tiesos.

Šventojo Rašto, ypač Naujojo Testamento, Katalikų Bažnyčios Katekizmo skaitymas gali nušviesti ir pakreipti visą jūsų gyvenimą.

Visais laikais jaunimas yra vilties, ateities, veržlumo, jėgos, ieškojimų, lavinimosi troškulio matas.

Tavęs, Lietuvos jaunime, laukia sunkus, bet garbingas uždavinys: ne nuo langų, bet nuo pamatų pastatyti savo krašto ateitį. Bažnyčia žengia išvien su jumis.

Pirmutinė jūsų pareiga – pagilinkit asmeninį ryšį su Kristumi skaitydami Evangeliją, apmąstydami išganymo paslaptis ir melsdamiesi.

Kai žmogus susitinka su Kristumi, Jo klausosi ir su Juo kalbasi, priartėja prie Dievo ir tampa „artimas“ savo broliams.

Būkite pasirengę tapti tokiais vyrais ir tokiomis moterimis, kokiais jūs patys norėtumėte, kad būtų kiti: sąžiningi, dori, teisingi, draugiški, paslaugūs, ryžtingi, jautrūs kitiems labiau nei sau, mylintys laisvę, – kaip sąžinės išmėginimą, bet ne kaip progą pasireikšti egoizmui, – pasišventę darbui, trokštą prisiimti atsakomybę.

Didžiulę pagalbą jūsų dvasiniame kelyje gali duoti Susitaikinimo sakramentas.

Šiandien į šį sakramentą didžiuma nepatikliai žvelgia ir jo šalinasi. Jie nuodėmę laiko vien bažnytine sąvoka ir stengiasi save įtikinti, jog tai atgyvena. Iš tikrųjų nuodėmė yra gili antropologinė sąvoka, ir žmogus iš tikrųjų savęs nepažįsta, jei savyje nepripažįsta nuodėmės.

Šventasis Jonas šitaip yra pasakęs:

„Jei sakytume, jog neturime nuodėmės, klaidintume patys save, ir nebūtų mumyse tiesos“ (1 Jn 1, 8).

Susitaikinimo sakramente Kristus ateina mūsų išvaduoti iš slegiančios nuodėmės. Per tą atlaidumą, kurį Jis mums suteikia šiuo sakramentu, kiekvienas galime pajusti tikrąjį išlaisvinimą.

Jaunuoliai, jei norite suprasti, ką reiškia vidinis išlaisvinimas ir tikrasis džiaugsmas, neužmirškite Susitaikinimo sakramento. Jame slypi nesibaigiančios dvasinės jaunystės paslaptis.

Bažnyčios ir visuomenės istorijoje jūs esate niekados neužbaigto ir tik vienam Dievui tepažįstamo spalvingo kilimo raštai. Jūs patys esate Bažnyčia! Būkite joje veiklūs, stiprūs, kupini šventos liepsnos. Krikšto galia jūs esate pašaukti būti aktyviais ir apaštalaujančiais krikščioniškosios bendruomenės nariais, atliekančiais gailestingumo darbus ir ieškančiais šventumo.

Marija – pirmoji tikinčioji – pirmiausia priėmė Žodį, tapusį kūnu. Tapo ne tik Motina, bet ir Jo mokine. Jinai tepadeda jums sekti Jėzumi kiekvieną gyvenimo akimirką, pajusti, kad patys esate Bažnyčia, ir būti gyvais Bažnyčios nariais! Šitaip būsite pasaulio šviesa ir žemės druska: skaisti šviesa ir skalsi druska, kai jūsų Tėvynė atsiveria naujiems taikos ir vilties akiračiams.

Nėra meilės be atsakomybės.

Gyvenime tikrai svarbu, kad esame mylimi Kristaus ir kad atsakome Jį mylėdami. Lyginant su Jėzaus meile visi dalykai yra antraeiliai.

Tvirta taika yra ten, kur dvi pusės priima viena kitą ir moka iš širdies atleisti.

Mums visiems reikia, kad kiti žmonės mums atleistų, tad ir patys turime būti pasirengę atleisti.

Gyvenime tikrai svarbu, kad esame mylimi Kristaus ir, kad atsakome Jį mylėdami. Lyginant su Jėzaus meile visi dalykai yra antraeiliai.

Didžiausias pavojus šeimos gyvenimui, bet kurioje visuomenėje, kurios stabai yra malonumas, patogumas ir nepriklausomybė, yra tas, kad žmonės gali užverti savo širdis ir tapti savanaudžiais.

Meilė tarp vyro ir moters negali būti be pasiaukojimo ir tam tikro savęs atsisakymo.

Džiaugsmingos šeimos išsaugojimas daug reikalauja tiek iš tėvų, tiek iš vaikų. Kiekvienas šeimos narys tam tikru būdu turi tapti tarnu kitiems.

Tokių didžiulių ir įpareigojančių gyvenimo uždavinių akistatoje tesustiprina jus mano nuoširdžiausias padrąsinimas ir kasdienė malda. Telaimina ir telydi jus Dievas, telaimina ir telydi visą Lietuvos jaunimą!

Būkite Kristaus liudytojai!